stanford-oval/wikipedia huggingface dataset:
דולר בליזי
היסטוריה > 1931- היום

כאשר בריטניה זנחה את תקן הזהב בשנת 1931 המשיך הדולר של הונדורס הבריטית בהתקשרותו לדולר האמריקני ועקב כך הוא לא הפך לחלק מגוש השטרלינג. אך עם פרוץ מלחמת העולם השנייה, בשונה מקנדה, ניופאונדלנד והונג קונג, הונדורס הבריטית הצטרפה לאזור השטרלינג (אנ'), עם זאת היא שמרה על שער החליפין הקבוע שלה ביחס לדולר האמריקני. (אין לבלבל בין גוש השטרלינג לבין אזור השטרלינג. גוש השטרלינג הוא קבוצה של מדינות שהצמידו את המטבעות המקומיים שלהם לליש"ט כאשר בריטניה זנחה את תקן הזהב בשנת 1931. ואילו אזור השטרלינג הוא קבוצת מדינות שעשו הסדר בקרת חליפין שהונהג כאמצעי חירום עם פרוץ מלחמת העולם השנייה.)
בשנת 1949 פחת ערך הלירה שטרלינג מ-4.03 דולר ל-2.80 דולר. מכיוון שהדולר של הונדורס הבריטית הוצמד לדולר האמריקני, הדבר גרם לעלייה פתאומית בערך הדולר ההונדורי הבריטי ביחס לפאונד. וגרם למחאות שהובילו לבסוף לקביעת פיחות הערך של הדולר ההונדורי הבריטי לשווי של 70 סנט אמריקאי (שווה ל-5 שילינג שטרלינג).
בנובמבר 1967 לאחר שראש ממשלת בריטניה הרולד וילסון הכריז על פיחות בערכו של הליש"ט מ-2.80 ל-2.40 דולר. עבר גם הדולר ההונדורי הבריטי פיחות בהתאם, וערכו נקבע על 60 סנט אמריקני. בשנת 1978 ננטש הקישור ללירה הבריטית בערך של 4 דולר אמריקני = 1 ליש"ט ושוב הוצמדה יחידת של דולר בליזי (ב-1973 הונדורס הבריטית שינתה שמה לבליז) לדולר האמריקני בשער קבוע של 2 דולר בליזי ל-1 דולר אמריקני. שער חדש זה שנמשך עד היום, משקף פיחות של 50% ביחס לשווי המקורי של הדולר הבליזי ביחס לדולר האמריקני שהחל ב-1885, והוחל לאחרונה בשנת 1949.
מטבעות

בשנת 1885 הוצגו מטבעות נחושת של סנט, ואחריהם בשנת 1894 מטבעות כסף בערך של 5, 10, 25 ו-50 סנט. מטבעות אלו הוטבעו במטבעה המלכותית וסגנונם היה דומה לזה של מטבעות חלקים אחרים של הדולר הקולוניאלי הבריטי המשמש בהונג קונג ובקנדה. קופר-ניקל החליף את הכסף במטבע חמש הסנט בשנת 1907, וזה עצמו הוחלף על ידי ניקל פליז בשנת 1942.
בשנת 1952 החליף הקופר-ניקל את הכסף במטבעות של 25 סנט, כאשר אותו הדבר קרה גם עבור מטבעות ה-50 ו-10 סנט ב-1954 וב-1956 בהתאמה.
בעקבות צמצום גודלו בשנת 1954, עבר המטבע של סנט אחד לצורה מסולסלת בשנת 1956. בשנת 1976 הוטבעו מטבעות אלומיניום של 1 ו-5 סנט. מטבע של 1 דולר בעל עשר צלעות (דקגון) העשוי ניקל פליז הוטבע בשנת 1990.
שטרות

מועצת נציבי המטבע פעלה בין השנים 1894 עד 1976. בשנת 1894 הציגה הממשלה שטרות בערכים של 1, 2, 5, 10, 50 ו-100 דולר. אך הייצור של שטרות ה-50 וה-100 דולר הופסק ב-1928.
בשנת 1952 הודפסו לראשונה שטרות בערך של 20 דולר. בשנת 1973 הוחלף שמה של הונדורס הבריטית לבליז. ובשנה שלאחר מכן יצאה לאור משפחה חדשה של שטרות הנושאים את שם המדינה החדש.
ב־1 בנובמבר 1976 הוקמה הרשות המוניטרית בבליז, שהשתלטה על הדפסת השטרות, והשטרות הראשונים והיחידים שהונפקו בשמה היו שטרות של 100 דולר שהודפסו ביוני 1980. כיוון שבינואר 1982 הוקם הבנק המרכזי של בליז, ובהתאם לחוק החדש עברה הדפסת השטרות להיות באחריותו הבלעדית. וב-1983 הוא החל בהדפסת שטרות. ב-1990 החלה הדפסה מחדש של שטרות בערך של 50 דולר, ובאותה שנה בה הודפס שטר של דולר בפעם האחרונה, והוחלף במטבע.
ב-30 באפריל 2012 הוציא הבנק המרכזי של בליז מהדורה מיוחדת של שטר בסך 20 דולר (שהודפס ב-1 בינואר 2012) לרגל חגיגות 30 שנה לבנק המרכזי. המהדורה המיוחדת דומה למהדורה הנוכחית של שטר ה-20 דולר, אך עם תוספת חסידות היאבירו וטקסט ההמציין "30 שנה לבנק המרכזי של בליז". על גב השטר המיוחד מודפסת תמונה של מטה הבנק המרכזי של בליז בעיר בליז סיטי.
שער חליפין

| שער חליפין נוכחי עבור BZD |
| --- | --- |
באתר Google Finance:: AUD CAD CHF EUR GBP HKD ILS JPY USD
באתר Yahoo! Finance:: AUD CAD CHF EUR GBP HKD ILS JPY USD
באתר XE.com:: AUD CAD CHF EUR GBP HKD ILS JPY USD
באתר OANDA.com:: AUD CAD CHF EUR GBP HKD ILS JPY USD
ראו גם

הבנק המרכזי של בליז
הערות שוליים

↑  "Currency". www.centralbank.org.bz. נבדק ב-12 באפריל 2018. {{cite web}}:  (עזרה)
↑  Linzmayer, Owen (2011). "Belize". The Banknote Book. San Francisco, CA: www.BanknoteNews.com. נבדק ב-2011-08-21.
↑  The $20 commemorative banknote Central Bank of Belize. (www.centralbank.org.bz). Retrieved on 2012-11-09.
המטבעות של בליז
דפוס רוזנקרנץ

דפוס רוֹזֶנקרַנץ (בתחילה דפוס פין ורוזנקרנץ (לעיתים דפוס פין), אחר-כך רוֹזֶנקרַנץ ושריפטזֶצֶר (בכתיב היידי, שנהג בזמנו: ראָזענקראַנץ–שריפטזעטצער; בתעתיק לטיני: Rosencranz או Rosenkranz & Schriftsetzer) היה בית דפוס והוצאת ספרים עבריים שפעלו בעיר וילנה שבצפון-מערב רוסיה (ליטא) משנת 1863 ועד ראשית המאה ה-20. בבית הדפוס ראו אור ספרי תלמוד, מפרשים, אגדה ומדרש, חיבורים של רבנים ידועים, וכן ספרות השכלה ויצירות הספרות העברית החדשה (כ-350 כותרים בסך הכול), וכן כ-100 רומנים וספרוני מעשיות ביידיש. בעליו-עובדיו של בית הדפוס היו עובדים לשעבר של דפוס ראָם – שלושת האחים רוזנקרנץ, שריפטזצר וציונסון – שנכנסו לשותפות עם המשכיל רש"י פין. לאחר התחלה צנועה, התפתח בית הדפוס והיה אחרי דפוס ראָם מהמפורסמים ביותר בעולם היהודי.
דיקור סיני

נקודות הדיקור. שרטוט מתקופת שושלת מינג
דיקור סיני או אקופונקטורה (מלטינית: acus = מחט, pungere = לדקור) היא צורה של רפואה אלטרנטיבית המתבססת על דקירת המטופל בסיכות דקות במיוחד במקומות מסוימים בגוף. מתרגלי השיטה טוענים כי הדיקור מסייע בהקלת כאבים, מונע מחלות ומסייע בטיפול בהן, משפר את מערכת החיסון ועוד. מחקרים קליניים בנושא מצאו שדיקור סיני הוא טיפול דמה והשפעותיו אינן שונות מאפקט הפלסבו. במחקרים שמצאו אפקט שאינו פלסבו נמצאו בעיות מתודולוגיות, בעיות שנובעות ממדגם קטן חסר משמעות סטטיסטית, ואיכות ירודה של מחקר.
האקופונקטורה היא חלק מהרפואה הסינית, ונעשה בה שימוש בסין עוד בטרם המאה ה-2 לפנה"ס. מסין התפשטה תורת הדיקור לחלקים נוספים באסיה, ובמאה ה-20 הפכה פופולרית גם בשאר העולם. מספר מחקרים מדעיים מצאו כי דיקור סיני אכן מעורר הפרשה של משככי כאבים טבעיים בגוף, וכך מספק תועלת מסוימת בהקלת כאבים ובחילות, וכן מסייע לסובלים מדלקת מפרקים, כאשר אלו נוטלים במקביל גם תרופות רגילות. מחקרים רבים, לעומת זאת, מראים כי תועלת הדיקור הסיני קצרת טווח וחסרת משמעות, ובדרך כלל ניתן להסבירה באפקט הפלצבו בלבד.
אופן הטיפול

טיפול בדיקור סיני כולל מספר שלבים: הראשון הוא אבחון, לרוב באמצעות שיחה ובדיקת דופק ולשון; בחירת נקודות הדיקור בהתאם לאבחון; החדרת המחטים — המחטים קטנות, עדינות וגמישות, כשהן גורמות לתחושת עקצוץ רגעית, במקרים מסוימים - ושלב שכיבה בו על המטופל למעט בתנועה; והוצאת המחטים בסיום הטיפול. בתום הוצאת המחטים נערכת בדיקת דופק נוספת, כדי לבדוק את השפעת הדיקור על הגוף. מספר טיפולי הדיקור אינו קבוע, הוא תלוי במחלה/דלקת/ או כל דבר אחר שיש למטופל בהתאם לאבחון ולחומרת הבעיה המאובחנת.
הדיקור הסיני בעיני המדע > תומכים

הרפואה הסינית אינה עולה בקנה אחד עם תוצאות המחקר המדעי בתחום הרפואה במאות השנים האחרונות. המרכיבים השונים עליהם מסתמכת הרפואה הסינית, ובהם מרידיאנים, צ'י, נקודות דיקור, תעלות וכדומה לא זוהו במחקר כלשהו. לטענת חסידי הרפואה הסינית, בשל חוסר היכולת של המחקר המדעי לאתר מרכיבים אלו, לא ניתן לאמת או לסתור את הרפואה הסינית באמצעות מחקר מדעי.
על אף המחלוקת על מונחי היסוד והמרכיבים, נערכו מחקרים רבים שכוונו ללמוד אם הדיקור הסיני יכול להניב תוצאות מובהקות מבחינה סטטיסטית, מעבר לאפקט הפלצבו. רוב המחקרים בתחום התבססו על חלוקת הנבדקים למספר קבוצות, בהן אחת שזכתה לטיפול בדיקור; אחרת שלא זכתה לטיפול, שלישית שטופלה באמצעות מחטים מתקפלות, הנראות כמחטים רגילות למטופל; ולעיתים אף קבוצות נוספות. הקושי המתודולוגי העיקרי במחקרים אלו טמון בהיעדר סמיות כפולה, שכן המטפלים במחטים יודעים אם המחטים שבידיהם אמיתיות או מתקפלות.
מחקרים מעטים בלבד הניבו תוצאות המצביעות על השפעה רפואית כלשהי לדיקור הסיני, מעבר לטווח המיידי ובאופן החורג מהשפעת אפקט הפלצבו. עם המחקרים ניתן למנות מחקר שהצביע על הקלה בכאבי פרקים בברכיים, הפחתה בבחילות ובכאבים אחרי ניתוח, הקלה על כאבי גב בהריון, שיפור בבעיות זקפה.
לטענת חסידי הדיקור הסיני, ניתן להצביע על מספר גורמים שבגללם רק מחקרים מעטים תומכים בהשפעת הטיפול, ובראש ובראשונה מיומנות לקויה של המטפלים. לפי גישה זו, מימוש הפוטנציאל של רפואה סינית תובע רכישת מיומנות שאינה אקדמית, ולטעמם המטפלים בניסויים הרבים שלא עלו יפה כנראה לא היו מיומנים דיים.
הדיקור הסיני בעיני המדע > מתנגדים

רוב מכריע של המחקרים שבחנו את השפעת הדיקור הסיני הצביעו על כך שאין לה השפעה כלשהי החורגת מטיפול דמה. כך לדוגמה, במחקר שנערך ב-220 נשים בשנת 2004, טופלו חלק מהנשים בדיקור סיני רגיל, ואחרות טופלו במחטים "מזויפות": המחט המזויפת "מתקפלת" פנימה ולא חודרת אל עורו של המטופל. לא נתגלה הבדל בעל משמעות סטטיסטית בהשפעת הטיפול על הקבוצות השונות, או במילים אחרות, הטיפול בדיקור סיני לא היה יעיל יותר מטיפול דמה. מחקר אחר (מטא-אנליזה) בחן את השפעת הדיקור על חולי אסתמה, ואף הוא הראה כי לדיקור הסיני לא הייתה כל השפעה. מחקרים נוספים הראו היעדר כל השפעה לדיקור גם ביחס לתסמונת המעי הרגיז, דאבת השרירים, ועוד.
חוקרים שבחנו את קומץ המחקרים המצביעים על השפעה חיובית לדיקור סיני גורסים כי ממצאי אותו קומץ נובעים בדרך כלל מבעיות מתודולוגיות ומעניין מובהק שיש לעורכי אותם מחקרים להראות כי טיפול בשיטה זו מצליח. אפילו מסמכים כמו הצהרת הקונצנזוס של ארגון ה-NIH האמריקאי, בה נטען שלדיקור סיני יש השפעות חיוביות בתחומים מסוימים, ניצבו תחת מתקפה בשל פגמים קשים בשיטת המחקר. בין הכשלים הנפוצים בניסויים המעידים על הצלחת הטיפול ניתן למצוא אי-הקפדה על סמיות כפולה ושימוש במדגם קטן מדי וחסר משמעות סטטיסטית.
היעדר ממצאים מחקריים להשפעת הטיפול בדיקור, הביא לירידה משמעותית בהיקף המחקר העוסק בדיקור סיני.
התפרצות שלבקת חוגרת
קיימים מספר אירועים רפואיים מתועדים של התפרצות של שלבקת חוגרת לאחר דיקור סיני. בתיאור מקרה שהתרחש בשנת 2011 נכתב שהדיקור היווה טריגר להפעלת נגיף ה-VZV שהוביל להתפרצות שלבקת חוגרת.
לקריאה נוספת

ד"ר סיימון סינג ופרופ' אדזארד ארנסט, ריפוי או פיתוי? - רפואה אלטרנטיבית במבחן, ספרי עליית הגג 2009.
הערות שוליים

↑  Acupuncture as a complementary therapy to the pharmacological treatment of osteoarthritis of the knee: randomised controlled trial, BMJ. 2004 Nov 20; 329(7476): 1216
↑  Acupuncture treatment for pain: systematic review of randomised clinical trials with acupuncture, placebo acupuncture, and no acupuncture groups. doi:10.1136/bmj.a3115.
↑  Meta-analysis: Acupuncture for Osteoarthritis of the Knee, Annals of Internal Medicine; מטא-אנליזה על תועלת האקופונקטורה בטיפול בכאבי פרקים ובתפקוד מפרקים
↑  Acupuncture Helps Knee Osteoarthritis, 2004, WebMD
↑  Acupuncture points to post-op comfort, 2004, newscientist
↑  Acupuncture relieves pelvic and low-back pain in late pregnancy, Acta Obstet Gynecol Scand. 2004 Mar; 83(3): 246-50
1 2  Acupuncture in the treatment of psychogenic erectile dysfunction: first results of a prospective randomized placebo-controlled study, Int J Impot Res. 2003 Oct; 15(5): 343-6
↑  (המחקר המלא: Streitberger K and others: Acupuncture compared to placebo-acupuncture for postoperative nausea and vomiting prophylaxis: A randomised placebo-controlled patient and observer blind trial. Anesthesia 59:142-149, 2004)
↑  Acupuncture for irritable bowel syndrome: systematic review and meta-analysis, Am J Gastroenterol. 2012 Jun; 107(6): 835–848.
↑  Efficacy of acupuncture in fibromyalgia syndrome—a systematic review with a meta-analysis of controlled clinical trials, Rheumatology 49 (4), 778-788, 2009
↑  כך לדוגמה המחקר The effectiveness and safety of acupuncture therapy in depressive disorders: Systematic review and meta-analysis, Journal of Affective Disorders, 2009
↑  הצהרת הקונצנזוס לגבי דיקור - NIH Consensus Statement
↑  התפרצות שלבקת חוגרת לאחר דיקור A Case of Shingles Following Auricular Acupuncture, J Am Board Fam Med. 2017 Jul-Aug;30(4):552-555.
↑  התפרצות שלבקת חוגרת לאחר דיקור The effectiveness and safety of acupuncture therapy in depressive disorders: Systematic review and meta-analysis, Med Acupunct. 2021 Dec 1;33(6):443-446. doi: 10.1089/acu.2020.1521.
↑  תיאור מקרה: התפרצות שלבקת חוגרת לאחר דיקור A Case of Shingles Following Auricular,Steven A. Kewish, MD. 2011
| --- | --- |
בקרת זהויות :  NLI: 987007293847905171  BNE: XX524567  BnF: cb11930824p (data)  GND: 4000986-5  LCCN: sh85000761  NARA: 10675196  NKC: ph118329 
החדרת מחטים בעת דיקור סיני
דפוס ראשון

בעולם ההדרת הספרים וההוצאה לאור, דְפוּס רִאשׁוֹן הוא המהדורה הראשונה של ספר שהופיעה בדפוס, לאחר גרסאות קודמות שהועתקו בכתב יד. בעצם השימוש במונח "דפוס ראשון" מתכוונים לומר שזו הפעם הראשונה שהוא עלה על מכבש הדפוס, ועד אז הוא היה רשום בכתב יד בלבד.
סוגי דפוס ראשון ומידת תועלתם

ספר שזכה למהדורות רבות ולדפוסים שונים, לרוב הדפוס השני נדפס על פי הדפוס הראשון, וכך גם הדפוסים הנוספים השתמשו אף הם בדפוסים הקודמים (אם בדפוס הראשון ואם בדפוס אחר שהיה זמין למדפיסים החדשים). בתהליך זה בדרך כלל חלו שיבושים שונים.. במקרים אחדים יש גם חשיבות לדפוס השני וזאת מאחר שהם תיקנו את הדפוס הראשון על פי כתבי יד. לעיתים קרובות דינו של דפוס ראשון כדין כתב יד.
יש סוגים אחדים של דפוס ראשון, ולמעשה כל אחד מהם קובע את ערכו של אותו הדפוס:
סוג א'- דפוס ראשון שהודפס מכתב יד, וכיום לא ניתן למצוא כלל כתב יד של אותו חיבור. במקרה זה, הדפוס הראשון משקף את הנוסח היחיד ששרד.
סוג ב'- דפוס ראשון שהודפס מכתב יד, אך כתבי יד אחרים מכילים גרסאות שונות של אותו החיבור. במקרה זה, הדפוס הראשון דינו כדין כתב יד.
סוג ג' - דפוס ראשון שהודפס מכתב יד, אך כתב היד שממנו נדפס אותו דפוס ראשון - נמצא אף הוא לפנינו. במקרה זה, לרוב אין כל חשיבות לטופס הדפוס הראשון, וכתב היד נעשה לנוסח העיקרי.
סוג ד- דפוס ראשון שהודפס מכתב יד משובש הוא לפעמים נחות לעומת דפוס שני אם אנו יודעים שהדפוס השני נדפס מכתב יד אחר שעולה באיכותו על כתב היד שממנו נדפס הדפוס הראשון. אלא שבדרך כלל המדפיסים של הדפוס השני משתמשים בדפוס הראשון כבסיס, וזאת גם במקרה שעומד לפניהם כתב יד שלם.
השימוש בדפוסים ראשונים

השימוש בדפוסים ראשון רווח מאוד בקרב מהדירי ספרים מכל התקופות. את התועלת שבדפוס הראשון הכירו כבר לפני שנים רבות בפרט מתקופת ההשכלה, אך השימוש הגובר והנרחב בולט יותר בשנים האחרונות כשההדרת הספרים נעשתה פעילה יותר, והמהדירים מכירים, מוקירים, ומעריכים דפוסים ראשונים באופן רחב יותר. השימוש בדפוס ראשון בתחום הההדרה רווח גם בספרות הלא יהודית, אך היא בולטת במיוחד בספרות היהודית שבה ניתן דגש לכל חסר ויתר, ושינוי קטן ביותר עלול להיות משמעותי. אין ההדרה של ספר שחיברו ראשון או אפילו אחרון שהמהדיר אינו מודיע בשער המהדורה החדשה שמהדורתו נערכה על פי דפוס ראשון (או דפוסים ראשונים).
בהצגת הדפוס הראשון יש תחושת קרבה לטקסט המקורי; וזאת בניגוד לדפוסים מאוחרים שלרוב הורקו מכלי לכלי, וממהדורה למהדורה דברים שובשו בשוגג או במזיד, פעמים מתוך מטרה לתקן ופעמים מתוך מטרה לקלקל, בפרט בדפוסים שנדפסו בזמן הצנזורה האירופית, שהשמיטה קטעים רבים ולא אחת אף שיבשה אותם כפי ראות עיניה. כן, גם בציבור החרדי כיום ישנה מגמה לצנזר מאמרים שונים של רבני ציבורו מתוך כוונה להתאים אותם לדעה השולטת בו.
ישנו קונצנזוס נרחב בקרב העוסקים בההדרת ספרים, שבמקרה של חשד לשגיאה או שגיאה ודאית בספר שכבר נדפסו ממנו כמה דפוסים, הדבר המתבקש ביותר הוא לגשת ולהשוות לדפוס הראשון המשקף קרבה למקור. לאחר פעולה זו ניתן לשער השערות ולהסיק מסקנות, אך כדי לעשות זאת צריך לעשות את המינימום הנדרש והוא לבדוק בדפוס הראשון.
החשיבות לציון תאריך הדפוס הראשון ומקום הדפסתו - בפרסומים, רבה מאוד, כי בדרך כלל היא חושפת את זמן חיותו של המחבר (חוץ מספרים שנדפסו מכתבי יד עתיקים), וגם נותנת אינדיקציה ואפשרות להבין אילו מחברים ראו דפוס זה אם בכלל; ועל פי זה ניתן לחשוף גנבות ספרותיות, העתקות, ורמיזות שונות של כותבים אחרים בני אותה התקופה.
ניתן למצוא דוגמאות רבות לשימוש שעושים המהדירים בדפוס ראשון; כל הוצאה לאור שמכבדת את עצמה תציין בשער הספר כי מהדורתה היא על פי דפו"ר (דפוס ראשון או דפוסים ראשונים). ניתן למצוא בהוצאת "מוסד הרב קוק" מאות ספרים כאלה, וכן בהוצאת "מכון ירושלים" ועוד, וגם בהוצאות אוניברסיטאיות שונות.
לקריאה נוספת

הרב יצחק ישעיה וייס, בתוך קובץ נזר התורה, שנה שביעית גיליון א' (יד) עמוד רל"ה, "שבשתא כיון דעל על" (המאמר עוסק בנושא: טעויות רבות שנתהוו כתוצאה משיבוש דפוס אחד).
הערות שוליים

↑  ראו לדוגמה: אריה שטיינהרט, כור זהב, ירושלים תרצ"ו, עמוד ב: "כי באמת תורת הרב ז"ל נחוץ לפירוש ומדרש לפירושים, לנקותו, לצרפו מטעיות ושיבושים, אשר נפלו בו ברבות השנים והורק מכלי אל כלי בהעתקות ודפוסים שונים...". ראו גם קובץ אור ישראל (מאנסי) כרך כ"ז (שנה ז, ג) עמוד קצ"ז הערה 5.
↑  דוגמה לכך הוא הספר "אור החיים" לרבי חיים בן עטר. וראו בהערות להלן דברי הרב ראובן מרגליות.
↑  דוגמה יפה לכך היא התלמוד הירושלמי שנדפס לראשונה בוונציה מתוך כתב יד ליידן. מאחר שכתב יד ליידן קיים הרי הוא עדיף על פני הדפוס (גרסת דפוס של כתב יד ליידן יצאה לאור בידי האקדמיה ללשון העברית).
↑  ראו לדוגמה: שמואל קרויס, הערוך השלם, וינה תרצ"ז, עמודים 77, 112, 128, 367. וכן: דב רטנר, אהבת ציון וירושלים, שביעית, עמוד 108. ואברהם קפלן, דברי תלמוד חלק ראשון, עמוד כ"א. וראו מאמרו של רפאל נתן רבינוביץ במבוא לספרו דקדוקי סופרים.
↑  יש ספרים אין ספור מהוצאות שונות ומגוונות שעל שער ספרם מתנוסס הכיתוב "על פי דפוס ראשון". ראו לדוגמה "טור" מהדורת שירת דבורה, וכן שולחן ערוך שבהוצאת מכון ירושלים כרך א' במבוא אודות שימושם בדפוסים ראשונים והפקת התועלת שהייתה להם מאותם דפוסים.
↑  ראו נפתלי בן מנחם, "ספרי מוסד הרב קוק" ירושלים 1970, עמוד 165: "..."אור החיים" על התורה הוא אחד הספרים שזכו להתחבב בכל תפוצות ישראל, אך מרוב המהדורות שהספר זכה להן נפלו בו שיבושים רבים שבאו על תיקנם בחיבור זה, שבו הוגה הספר על פי הדפוס הראשון ויניציא"ה תק"ב שיצא בחיי המחבר. הרב מרגליות אומר: "בספר הזה שנדפס הרבה פעמים יחד עם החומש ובספר בפני עצמו נפלו הרבה שיבושים בדפוסים מאוחרים עד כי ילאה המעיין לעמוד על כוונת רבינו"...."
↑  פרופ' שמואל מירסקי כותב באחת מביקורותיו, כנראה שמאחר שנשמטה המלה "כלל" בדפוס ראשון, עשו המגיהים בדפוסים המאוחרים גרסה חדשה משלהם"...ראו מאמרו בסורא, ד, (תשכ"ד) עמוד 77.
↑  או להתאים את הכתוב לאמונתו של המבקר, המגיה, או המהדיר.
↑  כתבי רבנים חרדים רבים צונזרו; המפורסם ברבנים שצינזרו את כתביו הוא החתם סופר, שכמה ממאמריו בשבח ארץ ישראל והעיסוק במלאכה, הושמטו בכוונה תחילה מתוך חשש שישפיע בציבור החרדי. בפורום החרדי "בחדרי חרדים" ישנו אשכול שלם המוקדש לצנזורה חרדית.
↑  ראו דוגמה לכך בספרי הפולמוס בעד ונגד ספר "חמדת הימים": ספר "אוצר חמדת ימים" לדוד קוסובסקי שחור (ב"ב תשס"ט). ובקונטרס שנגדו "אר"ש חמדה" לאריאל אהרונוב (ב"ב תש"ע).
| --- | --- |
בקרת זהויות :  GND: 4322273-0
דדריק בויאטה

אנגה דדריק בויאטה (בפלמית: Anga Dedryck Boyata; נולד ב-28 בנובמבר 1990) הוא כדורגלן בלגי המשחק בקלאב ברוז' ובנבחרת בלגיה בעמדת הבלם.
קריירת מועדונים > מנצ'סטר סיטי

בויאטה התחיל לשחק כדורגל בקבוצת הנערים של בריסל, ממנה עבר לאקדמיה של מנצ'סטר סיטי בשנת 2006. הוא זכה עמה בגביע ה-FA לנוער בשנת 2008, ונבחר לשחקן החודש באפריל 2009.
ב-2 בינואר 2010 בויאטה ערך את הופעת הבכורה שלו בקבוצה הבוגרת בניצחון 0–1 נגד מידלסברו. תשעה ימים לאחר מכן, בויאטה ערך את הופעת הבכורה שלו בפרמייר ליג בניצחון 1–4 נגד בלקברן רוברס. בסיום העונה נבחר לשחקן הצעיר של השנה בקבוצה.
ב-26 באוגוסט 2010 בויאטה כבש את שער הבכורה שלו בקריירה בניצחון 0–2 נגד פוליטכניקה טימישוארה במסגרת מוקדמות הליגה האירופית.
ב-27 במאי 2014 האריך את חוזהו בקבוצה עד שנת 2016.
קריירת מועדונים > השאלות

ב-26 באוגוסט 2011 בויאטה הושאל לבולטון וונדררס עד לסיום העונה. ב-10 בספטמבר ערך את הופעת הבכורה שלו בבולטון בהפסד 0–5 למנצ'סטר יונייטד וב-2 באוקטובר הבקיע את שער הבכורה שלו בקבוצה במשחק הליגה נגד צ'לסי. ב-22 באוקטובר בויאטה נפצע בקרסול במשחק הליגה נגד סנדרלנד, פציעה שהשביתה אותו לשישה שבועות.
ב-31 באוגוסט 2012 בויאטה הושאל לטוונטה מליגת העל ההולנדית עד לינואר 2013.
קריירת מועדונים > סלטיק

ביוני 2015 בויאטה חתם לארבע עונות בסלטיק מליגת העל הסקוטית תמורת 1.5 מיליון פאונד. ב-15 ביולי 2015 בויאטה ערך את הופעת הבכורה שלו בקבוצה בניצחון 0–2 נגד סטיארנן במסגרת מוקדמות ליגת האלופות.
קריירה בינלאומית

בויאטה, שיחק בצעירותו בנבחרת הנוער והנבחרת הצעירה של בלגיה.
באוקטובר 2010 זומן לראשונה לסגל נבחרת בלגיה. ב-10 באוקטובר 2010 בויאטה ערך את הופעת הבכורה שלו בנבחרת בתיקו 4-4 נגד אוסטריה. הוא נכלל בסגל הנבחרת לקראת מונדיאל 2018.
תארים

פרמייר ליג: 2013/2014
ליגת העל הסקוטית: 2015/2016, 2016/2017, 2017/2018, 2018/2019
הגביע הסקוטי: 2016/2017, 2017/2018
גביע הליגה הסקוטי: 2017/2018, 2018/2019
קלאב ברוז'
אליפות: 2023/2024
ד'תשי"ט

ד'תשי"ט (4719)  היא שנה עברית  אשר  החלה ביום א' בתשרי, אור ל-16 בספטמבר 958 (לפי הלוח היוליאני, שהיה נהוג אז), והסתיימה ביום כ"ט באלול, 5 בספטמבר 959. שנה מסוג השא, איננה מעוברת, ואורכה 355 ימים. זו שנה ראשונה לשמיטה.
לוח שנה > מאפייני לוח השנה

שנה מסוג השא, ובה 355 ימים.
שנה "פשוטה": שאיננה מעוברת ובה חודש אדר אחד.
שנה "שלמה": שבה חשוון וכסלו בני 30 יום כל אחד.
ג' בתשרי חל בשבת, ולכן צום גדליה נדחה ליום ראשון ד' בתשרי.
ט"ו באדר חל בשבת, ולכן שושן פורים נחוג שלושה ימים - בערים שהיו מוקפות חומה - מיום שישי י"ד באדר ועד יום ראשון ט"ז באדר - זהו פורים משולש.
י"ד בניסן, ערב פסח, חל בשבת, ולכן חלים דיני ערב פסח שחל בשבת.
היסטוריה של עם ישראל
ד'תש"ץ

ד'תש"ץ (4790)  היא שנה עברית  אשר  החלה ביום א' בתשרי, אור ל-11 בספטמבר 1029 (לפי הלוח היוליאני, שהיה נהוג אז), והסתיימה ביום כ"ט באלול, 30 באוגוסט 1030. שנה מסוג הכז, איננה מעוברת, ואורכה 354 ימים. זו שנה שנייה לשמיטה.
לוח שנה > מאפייני לוח השנה

שנה מסוג הכז, ובה 354 ימים.
שנה "פשוטה": שאיננה מעוברת ובה חודש אדר אחד.
שנה "כסדרה": שבה חשוון בן 29 יום ואילו כסלו בן 30 יום
ג' בתשרי חל בשבת, ולכן צום גדליה נדחה ליום ראשון ד' בתשרי.
י"ז בתמוז חל בשבת, ולכן צום שבעה עשר בתמוז נדחה ליום ראשון י"ח בתמוז
ט' באב חל בשבת, ולכן צום תשעה באב נדחה ליום ראשון י' באב
היסטוריה של עם ישראל
דיקדיק סולט

| דיקדיק סולט |
| --- | --- |
 דיקדיק סולט
מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: מכפילי פרסה
משפחה:: פריים
תת־משפחה:: צבאיים
שבט:: אנטילופות סבך
סוג:: דיקדיק
מין:: דיקדיק סולט
שם מדעי
 Madoqua saltiana ‏דמארה, 1816
תחום תפוצה


דיקדיק סולט (שם מדעי: Madoqua saltiana), הוא מין של אנטילופה קטנה בסוג דיקדיק שבמשפחת הפריים האנדמי לקרן אפריקה. הוא תואר מדעית לראשונה בשנת 1880 על ידי הזואולוג הצרפתי אנסלם גטן דסמרסט. השם המדעי של הסוג ("Madoqua") נשאל מהמילה האמהרית "medaqqwa" ופירושו "אנטילופה קטנה"; השם המדעי של המין ("saltiana"), הוא על שמו של מגלה המין - האגיפטולוג האנגלי הנרי סולט. מבחינה גנטית ואנטומית, דיקדיק סולט קרוב בעיקר לקרובו הדיקדיק הכסוף בשל המבנה הפשוט של חוטמו לעומת המינים האחרים המתאפיינים בחוטם דמוי חדק.
טקסונומיה

דיקדיק סולט הוא אחד מארבעת המינים בסוג דיקדיק; הוא משויך לשבט אנטילופות סבך בתת-משפחת הצבאיים המסווגת במשפחת הפריים. על פי קרבה גנטית ואנטומית, המינים בסוג דיקדיק חולקו לשני תת-סוגים: "Madoqua" בו נכללים דיקדיק סולט ודיקדיק כסוף, ו-"Rhynchotragus" בו נכללו דיקדיק קירקי ודיקדיק גינתר; הסיבה לכך היא שמבנה החוטם של הדיקדיקים שונה אצל שתי הקבוצות כשאצל ה-"Rhynchotragus" הוא דומה יותר לחדק. עם זאת, חוקרים מסוימים ערערו על החלוקה לתת-סוגים וטענו שאין צורך בכך, וכיום, ארבעת הדיקדיקים מוכרים יותר כמינים בסוג אחד מאשר כמינים בשני תת-סוגים. הטקסונומיה של מיני הדיקדיק עצמם אף היא מורכבת למדי ונתונה במחלוקת, בשל אי ההסכמה לגבי המעמד הטקסונומי של חלק מהם כמו גם לגבי תת-המינים. על פי הטקסונומיה המקובלת משנת 1978, דיקדיק כסוף מהווה מין בפני עצמו, ולדיקדיק סולט ישנם 5 תת-מינים:
M.s. saltiana - נמצא בצפון אתיופיה, אריתריאה ובמזרח סודאן; הוא יחסית גדול עם גב אדמדם-אפור.
M.s. hararensis - נמצא באזור הררג במזרח אתיופיה; גבו אדמדם והאגפים שלו אדמדמים כהים.
M.s. lawrenci - נמצא במזרח ובדרום-מזרח סומליה; גבו כסוף והאגפים שלו אדמדמים.
M.s. phillipsi (דיקדיק פיליפ) - נמצא בצפון סומליה; העורף והצלעות שלו אפורות, ואילו המותניים והחזה בצבע כתמתם.
M.s. swaynei - נמצא באזור עמק ג'ובה בדרום אתיופיה, וכן בדרום סומליה וצפון קניה; העורף שלו בצבע חום-אפור.
בשנת 2003, הוצע שכל אחד מתת-המינים הנ"ל עשוי לייצג מין בפני עצמו, אך כיום, מקובל עדיין להתייחס אליהם כתת-מינים. בשנת 1972, בוצעה חלוקה אחרת מהחלוקה דלעיל; על פיה, מלבד דיקדיק קירקי ודיקדיק גינתר ישנם 3 מיני דיקדיק כדלהלן: דיקדיק סולט (כולל את תת-המין saltiana ותת המין cordeauxi), דיקדיק פיליפ (כולל את תת-המינים: phillipsi ,gubanensis ,hararensis ו-lawrencei) ודיקדיק סאוויני (כולל את תת-המינים: swaynei ,erlangeri וכן את הדיקדיק הכסוף). עם זאת, על פי החלוקה המאוחרת דלעיל (מ-1978) שמקובלת כיום, תת-המינים cordeauxi ,gubanensis ו-erlangeri אינם בעלי מעמד של תת-מין נפרד.
מראה ואנטומיה

הפרווה של דיקדיק סולט רכה וקטיפתית, והמראה שלה משתנה בין תת-המינים. באופן כללי, צבע הפרווה נע בין חום אדמדם לאפור צהבהב, עם שילוב של שערות לבנות, שחורות, אפורות, חומות וצהובות והוא דומה למדי לדיקדיק גינתר. הרגליים נוטות להיות בצבע חום בהיר או חלוד, והגחון, המפשעה, פנים הירכיים והחזה בצבע לבן קרמי עד לבן בוהק. אצל תת-המין דיקדיק פיליפ, יש מעין אדרת חומה המשתרעת על החלק התחתון של גופו ובכך הוא ניתן לזיהוי בנקל משאר תת-המינים. צבע הצוואר משתנה בין אפור כסוף לאדמדם. אצל כל תת-המינים צבע הראש הוא כדלהלן: המצח, הפנים והחרטום בצבע חום בהיר-אדמדם, הלחיים בצבע אפור-כסוף, והסנטר והשפתיים בצבע לבנבן-צהבהב. מעל העיניים יש גבות לבנות גדולות ובולטות במיוחד.
גופו של הדיקדיק רזה וצר, יש לו צוואר ארוך וראש מחודד. הרגליים דקיקות ובעלות פרסות קטנות וחדות. העיניים של הדיקדיק כתומות וגדולות ולהן אישונים רחבים. החוטם דומה מאוד לחוטם הצבי. ציצית השיער שלו במצח קטנה יחסית, וצבע חום אדמדם. הזנב קצרצר מאוד ומסתיים בציצת שיער דקה ובולטת. הזכרים גבוהים וחזקים מהנקבות; נוסף על כך, לזכרים זוג קרניים קצרות, מוצקות וישרות המתאפיינות ברכסי טבעת לכל אורכן ובקצוות חדים. הקרניים מוסתרות בחלקן בציצת השיער שבמצח. לנקבות יש ארבע פטמות בבטן בדומה לבקר. גובה הכתפיים של המין: 40-33 ס"מ; אורך הראש והגוף: 67-52 ס"מ; ואורך הזנב 3–5 ס"מ. משקל דיקדיק בוגר עד 6 ק"ג והמשקל הממוצע הוא 4.25 ק"ג.